Gedagte vir die dag: Op my woordFoto: Alexas-fotos/pixabay.com ’n Mens met verstand aanvaar bevele. Hulle wat onsin babbel, bereik niks. Die woorde van die regverdige is soos ’n fontein van lewe. (Spreuke 10:8, 11) Een of ander ywerige het in ’n stadium ’n soektog op die internet gedoen oor die hoeveelheid bekende liedjies wat “words” in die titel het. Dit het selfs gelei tot ’n top-50 beste “words”-liedjies oor die jare. Dié lys het titels soos “Words”, “No words”, “Sorry seems to be the hardest word”, “Words of love”, “A thousand words” en “More than words” ingesluit. ’n Mens kan wêrelde versit deur die regte woorde in te span – jy kan onwilliges oorreed om ’n saak te steun deur woorde kundig en gesaghebbend te gebruik. Aan die ander kant is dit ’n verlore saak wanneer woorde onoortuigend is, in die hitte van die oomblik gebruik word, ontstel of seermaak wanneer dit onnadenkend geuiter word. In Spreuke 10 staan dat iemand wat onsin babbel, niks bereik nie, maar die woorde van die regverdige is soos ’n fontein van lewe. Ons moet besef ons woordkeuse kan goeie of slegte gevolge hê. Dit kan inspireer of dit kan iemand laat retireer. Daarom moet ons God se Woord woordvas verkondig, sodat dit vreugde aan al hoe meer mense bring.